**Kraljična na zrnu graha H. CH. Andersen – priredba M. Koprivec**

Topotanje.

Kraljevič: Tako rad bi imel pravo kraljično! Vedno je kaj narobe. Prva je premajhna, druga se ves čas hihita, tretja kar naprej govori, četrta je suha kot prekla, peta ima noge na o. Pa vseeno! Kar nekaj kraljičen sem že spoznal. A v srcu se ni nič premaknilo. Diham normalno. Pa pravijo, da ti srce razbija, kadar si zaljubljen! Ne moreš spati! Ne moreš jesti! Jaz pa kar vse pojem, kar mi prinesejo. Kako naj vem, katera je prava!

Spim kot top! Le kaj naj storim? Pravzaprav sem presneto žalosten. Tako rad bi imel pravo kraljično.

Sluga, pridi sem!

Sluga: Prosim, vaše veličanstvo, kaj lahko storim za vas?

Kraljevič: Kaj, kaj, kaj, srce me boli. Pokličite zdravnika! Naj pride brž! In tako sem utrujen.

Sluga: Že hitim, vaše veličanstvo, že hitim, takoj bo. Res ste danes še posebej bledi. Sicer pa ni čudno, pot je bila dolga in naporna.

Saj ni čudno, ko je pa tako izbirčen! Nobena ni bila dovolj dobra zanj. Le kaj poreče doktor? Jaz pa ne smem biti nič utrujen.

Doktor: Vaše visočanstvo, kako ste bledi! Prosim, kaj vam je? Ali vas kaj boli? Vročine nimate. Ampak nekaj je prav gotovo narobe. V tako slabem stanju niste bili še nikoli, no razen, ko ste imeli ošpice.

Kraljevič: Srce me boli, poglejte, tukaj me boli. Iskal sem pravo kraljično in nobene nisem našel. Nikoli ne vem, če je deklica res prava kraljična. Pobralo me bo. Umrl bom. Srce mi bo počilo. (posluša srce)

Doktor: Joj, joj, za tako bolezen pa ni zdravila. Prebral sem že vse knjige iz kitajske medicine, pa tudi druge, a še nihče ni našel zdravila, ki bi pozdravilo pričakovanje ljubezni. Ampak ne smete obupati. Pojdite malo na zrak, malo na sonce, poslušajte ptičje petje in popijte veliko čaja, to prav gotovo pomaga.

Kraljica: Gospod doktor, kaj se je zgodilo? Sin moj, kaj ti je? Kako si bled?

Doktor: Pojdite z menoj, vse vam bom razložil. Visočanstvo morajo zdaj počivati. Pustiva jih malo zadremati.

Doktor: Veste, nesrečen je. To je to. Kraljičen je dovolj, ampak katera je prava kraljična, to je pa vprašanje. To ga muči.

Kraljica: Res je. Ampak odločiti se bo moral sam. Jaz mu pri tem ne morem pomagati.

Doktor: Naj si najprej malo odpočije, jutri pa bomo videli, kako in kaj. Z vašim dovoljenjem.

Grmi. Se bliska. Dežuje.

Kralj: Kakšna nevihta. Dež lije v potokih. Kaj se mi samo zdi, da nekdo trka? Nemogoče, v takem vremenu. Ali imam prisluhe? (trkanje) Prav zares nekdo trka. Le kdo bi to bil? (tema, svetilka) Ali prav vidim?

Deklica: Pomagajte mi prosim, visočanstvo. Sprejmite me pod streho.

Kralj: Vstopi dekle, vstopi. Kaj se je zgodilo, da v taki noči tavaš sama po svetu? Kdo si?

Deklica: Jaz sem kraljična. Hotela sem sama malo na sprehod z mojim konjem. Potem pa je močno zagrmelo in konj se je ustrašil. Zdirjal je neznano kam, jaz pa sem se v tej nevihti izgubila. Zebe me. Prosim, pomagajte mi.

Kralj: Seveda, seveda, deklica. Takoj bomo poskrbeli zate. Poklical bom našo kuharico, da ti pripravi kaj toplega za pod zob. Gotovo si lačna. In kakšno suho oblačilo potrebuješ. Jutri se pogovorimo, danes pa prespi na toplem in si odpočij. (odide)

Kuharica: Dober večer, deklica.

Deklica: Kraljična Vijolica sem. Dober večer.

Kuharica: Kaj, kraljična? To pa ni videti. Ampak seveda se bova najprej preoblekli in kaj toplega pojedli. Pripravila vam bom tudi toplo posteljo.

Deklica: Hvala. Tako ste prijazni. Spominjate me na mojo dobro mamico. Na žalost je nimam več.

Kuharica: Ubogo dete, to je pa zelo žalostno. Le pridite sem. Vse bo v redu.

Kraljica: Dobro jutro.

Kralj: Dobro jutro. (zeha in se preteguje)

Kraljica: Moj dragi kralj. Ali se mi je samo sanjalo, ali pa se je res ponoči nekaj dogajalo pri nas. Kot da bi nekdo odprl naša grajska vrata. Potem pa šepetanje. Ni se mi dalo vstati, morda pa sem res sanjala.

Kralj: Nič nisi sanjala. Neka deklica je prišla. Si moreš misliti, sredi najhujše nevihte. Kuharica jo je pospremila spat in ji dala večerjo. Rekla je, da je kraljična. Jaz tega preprosto ne morem verjeti. Zdaj bo pa že kar vsaka kraljična. Prav gotovo je slišala, da naš sin, najin kraljevič išče kraljično za ženo. Mogoče je pa prevarantka?

Kraljica: Kaj ne poveš? In praviš, da je mogoče kraljična? Upam, da ste bili prijazni z njo. Kaj pa če je res?

Kralj: Seveda smo bili prijazni, saj v resnici je prav prikupna. Ima svetle lase in modre oči. Saj smo vedno prijazni do ljudi. Vsa je bila premražena in celo bosa! Ampak kraljične brez čevljev še živi dan nisem videl! Malo morava počakati, da se bo zbudila. Menda se ni prehladila, uboga revica!

Kraljica: Grem pogledat. Sem že hudo radovedna. (pride nazaj)

Še vedno spi. Počakati morava. Pogledat grem, če je v kuhinji vse v redu.

Kralj: Le pojdi, le pojdi. Tudi jaz bom še malo zadremal. Ponoči ni bilo miru.

Kuharica: Dobro jutro, vaše visočanstvo. Ste slišali, kaj se je zgodilo?

Kraljica: Sem. Vse skupaj pa je malo sumljivo. To že ne more biti kraljična.

Kuharica: Ne vem. Meni se pa zdi, da je. Tako je krhka in tako nežne nožice ima.

Kraljica: (sama pri sebi) Že vem, kaj bomo storili. Če je prava kraljična, potem bo čutila skozi žimnice tudi najmanjši grah, ki ga premoremo na gradu. Tako občutljiva je lahko samo kraljična.

Vijolica: Dobro jutro, vaše visočanstvo. (se prikloni)

Kraljica: Dobro jutro, deklica. Kako ti je pa ime?

Vijolica: Vijolica sem. Vijolica, Gertruda, Anabela von Linderban.

Kraljica: Vidim, da si se naspala.

Vijolica: Sploh ne, saj ne da sem nehvaležna, ampak celo noč nisem zatisnila očesa.

Kraljica: Kaj praviš, da ne?

Vijolica: Vaše visočanstvo, nisem navajena spati v navadni postelji. Na našem gradu pa sicer spim odlično. No, sem spala, ko sem bila še doma.

Kraljica: Seveda, seveda. Pri nas boš lahko ostala še nekaj dni, da si boš odpočila. Pripravili ti bomo pravo posteljo, torej posteljo primerno kraljičnam. Kako ste se sploh izgubili, kraljična Vijolica? Doma vas zdaj pogrešajo in iščejo.

Vijolica: Pravzaprav me nihče ne išče. Moj očka je odšel na potovanje in sploh ne ve, kje sem.

Kraljica: Nič ne skrbite, bomo že uredili. Tukaj se vsak dan kaj dogaja in ne bo vam dolgčas.

Kraljevič: Dobro jutro, mati. Kdo je lepa deklica?

Kraljica: Sin moj, dobro jutro. Pridi, predstavila ti bom kraljično Vijolico. Ponoči se je zatekla na naš grad med hudo nevihto.

Kraljevič: Vijolica.

Vijolica: Vaše visočanstvo.

Kraljica: Pogovorita se lahko na sprehodu. Svež zrak vama gotovo ne bo škodil. Jaz pa grem pogledat, kaj se dogaja z našim obedom. In seveda, vaša spletična vam bo prinesla boljša oblačila, da se boste lahko preoblekli.

Spletična: Tukaj so vaša oblačila, upam da vam bodo prav. Potem pa vam uredim vaše lepe lase.

Vijolica: Tukaj bodite. Povejte mi kaj o kraljeviču. Kaj ni čeden?

Spletična: Pa še kako! Pa ni še poročen. Prav zdaj išče primerno kraljično, za svojo ženo. Pravzaprav je že hudo nesrečen. Išče in išče, pa ne najde prave. Včasih je videti kar bolan.

Vijolica: Kaj ne poveste. No, res je videti nekoliko plah. In ima čudovite oči in nežne roke. Rekel je, da rad posluša glasbo.

Spletična: Ja, tukaj na gradu danes prirejajo glasbeni večer.

Vijolica: Mmmm, tudi jaz rada poslušam glasbo.

Večer, nastop

Kraljica: Pripravili smo vam boljšo posteljo. Upam da boste to noč bolje spali.

Vijolica: Hvala, zelo ste skrbni, tudi jaz upam, da bom bolje spala. Lahko noč.

Kraljica: No, bomo videli, kako bo. Pod žimnice sem popoldne podstavila grah. Lastnoročno sem ga podstavila in nihče ne ve za to.

Noč. Ne more spati in se ves čas obrača.

Vijolica: Kaj je s temi žimnicami. Ves čas me nekaj bode. Spet bom neprespana. Kraljevič pa bo videl moje podočnjake.

Zjutraj.

Pri zajtrku.

Vijolica: Dobro jutro, vaše visočanstvo.

Kraljica: Dobro jutro, kraljična vijolica. Upam, da ste tokrat bolje spali.

Vijolica: Na žalost ne. Celo noč me je nekaj zbadalo in žulilo. Prav utrujena sem, res, na žalost.

Kraljica: Kaj res? Joj, joj. To pa ni dobro, moje dete. Takoj povem našemu kralju. Naj uredi boljšo posteljo. (teče)

Kralj: Kam pa tako hitiš, saj me boš še prevrnila!

Kraljica: Prava je , vem da je prava. Veš, pod žimnice sem dala grah. In kaj pove Vijolica? Da ni mogla spati! Pomisli! Res je prava kraljična.

Kralj: Potem je pa vse prav. Ali si opazila, kako najin sin nežno pogleduje k njej?

Kraljica: Si tudi ti opazil. Mislim, da tudi ona ni ravnodušna.

Kralj: Draga moja žena. Ti si res pametna. Le kaj bi jaz brez tebe!

Kraljica: No seveda. No seveda.

Kraljevič: Oče, nujno moram govoriti s teboj. Mislim da sem se zaljubil v kraljično Vijolico.

Kralj: Se mi je zdelo, moj sin. In vem, da je pravšnja zate. Torej, lahko razglasimo poroko. Takoj grem povedat materi, ti pa – no, pojdi že pojdi. Vijolica je na vrtu.